Morten Bødskov (S), 2003-04-24:
Borgernes retssikkerhed er en hjørnesten i et moderne demokrati, og beslutningsforslaget fra Enhedslisten rejser en række principielle spørgsmål, som uden tvivl vil kunne forbedre den civile retspleje og styrke borgernes retsstilling.
Den måde, vi har valgt at indrette vores civile retspleje på i dag, kan - det skal indrømmes - konflikte med grundlæggende retsprincipper, herunder retten til at afprøve en sag ved domstolene.
For Socialdemokratiet er det et fuldstændig afgørende princip, at domstolene er tilgængelige for alle, at sagen får en forsvarlig behandling og løses inden for rimelig tid, og at omkostningerne ved at føre en sag for domstolene er acceptable for alle parter. Enhedslisten skal derfor, som jeg også har sagt ved tidligere lejligheder, have tak for at rejse denne debat, for det er afgørende, at vi hele tiden er opmærksomme på, hvor og hvordan vi kan styrke borgernes retssikkerhed.
Som forslagsstillerne selv bemærker, og som det også allerede er nævnt, er Retsplejerådet imidlertid lige nu ved at færdiggøre en betænkning om emnet.
Vi mener derfor fra Socialdemokratiets side, at det er rigtigst at afvente denne betænkning, og vi kan derfor ikke støtte Enhedslistens beslutningsforslag.
Det skal dog ikke afholde os fra at gøre et par principielle bemærkninger som opvarmning til en forhåbentlig kommende reform af den civile retspleje.
Grundlæggende mener Socialdemokratiet, at det i fremtiden skal være hurtigt, nemt og billigt for os som borgere at føre en sag mod eksempelvis det offentlige, men især to områder skaber problemer, nemlig retsafgiften og adgangen til at få tilkendt såkaldt fri proces.
Vi er fra Socialdemokratiets side klar til at se på ændringer af retsafgiften.
Med hensyn til om den helt skal fjernes og erstattes af et gebyr som i Sverige eller ændres efter en norsk model, som også er omtalt i bemærkningerne til forslaget,
vil vi afvente den debat, som kommer, når Retsplejerådet kommer med sin betænkning.
Vi synes dog fra Socialdemokratiets side, at det er værd at være opmærksomme på, at retsafgifter også tjener et formål.
Retsafgifter eller gebyrer over en vis størrelse er en beskyttelse mod helt urimelige sagsanlæg og beskytter mod oppustning af sagsgenstande, og dertil kommer, at størrelsen af retsafgiften kan begrænse antallet af urimelige sager og motivere til, at sagerne løses endeligt i fælles overensstemmelse eller et helt andet sted. Det afgørende problem i dag er, at alternativet mangler.
Men det findes faktisk, og som Enhedslisten også ved, har Socialdemokratiet gentagne gange argumenteret for, at vi får en egentlig småsagsdomstol.
Hele ideen er, at man netop for at nedbringe omkostningerne ved at føre en sag og forenkle sagsforløbet erstatter store advokatudgifter og udgifter til andre med en mere dybtgående indsats fra rettens side i det, man kunne kalde for almindelige og ukomplicerede sager, og allerede nu vil vi gerne røbe fra Socialdemokratiets side, at ideen om en småsagsdomstol vil være et forslag fra Socialdemokratiet, når vi skal diskutere betænkningen fra Retsplejerådet og rådets forhåbentlige forslag til en reform af den civile retspleje.
Man kan altså med rette diskutere størrelsen af de gældende retsafgifter.
Socialdemokratiet deler dog de synspunkter, et flertal i Retsplejerådet allerede har tilkendegivet, nemlig at retsafgifterne som hovedregel ikke afskærer nogen fra at få en sag prøvet ved domstolene.
Det udelukker selvfølgelig ikke, at der er situationer, hvor det kan være tilfældet, altså at nogle bliver afskåret fra at få prøvet deres sag.
Også det problem skal selvfølgelig løses, og for Socialdemokratiet at se er svaret, at man ændrer kriterierne for at få tilkendt fri proces.
Det er det andet punkt, som vi er klar til at se på, men heldigvis er det også et punkt, som Retsplejerådet har med i sine overvejelser, og den beretning, som det har lovet at komme med inden længe, afventer vi med spænding.
Der er ingen tvivl om, at der er problemer i den civile retspleje, og der skal heller ikke herske nogen tvivl om, at Socialdemokratiet mener, at Enhedslisten er på rette spor.
Men vi mener, at sagens alvor fortjener, at vi behandler hele komplekset samlet og venter, til vi har betænkningen fra Retsplejerådet.
Med disse ord kan jeg tilkendegive, at Socialdemokratiet altså ikke kan støtte beslutningsforslaget.